정조 1년
丁酉五月三十日辰時。上御興政堂。大臣備局堂上引見入侍時。領議政金尙喆。左議政鄭存謙。行工曹判書具允鈺。行吏曹判書鄭弘淳。左參贊李重祜。戶曹判書洪樂純。行副司直李柱國鄭一祥。校理沈有鎭。左副承旨徐有防。假注書柳孟養。事變假注書林雲喆。記注官金鳳顯。記事官徐龍輔。以次進伏訖。上命書傳敎曰。欲一開講。則屢下司謁。促令詣閤然後。始得爲之乎。至於今日而稽忽甚矣。晝講停。尙喆曰。莫重晝講。不卽詣閤。致有停講之敎。自下之稽忽。殊甚駭然。當該承旨及玉堂上下番。推考。何如。上曰。依爲之。尙喆曰。旱氣轉甚。此時聖體。若何。上曰。一樣矣。旱甚可悶。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。卿於前日。已經首相。而今番則尤爲欣幸。尙喆曰。昨承聖批。以循例者然爲敎故。其在義分。他不暇顧。入參賓對。臣心惶恧。一倍於前矣。臣於殿下。豈可有例讓之辭。而一味蹲冒。誠爲悶迫矣。上曰。卿言過矣。顧今朝廷。捨卿而何。須勿過讓。尙喆曰。聞農家消息。則初五日內。可以得雨云。若於此間得雨。則可無不及之患矣。上曰。時或霏灑。旋卽開霽。尤爲悶迫。卽今市直。何如。尙喆曰。市直。比春間。小下云矣。樂純曰。京外則麥事稍豐故。市直不下云矣。尙喆曰。今日次對。旣無回啓者。又無筵奏者。而明日卽六月也。吏兵判具備然後。褒貶。議政次第爲之。兵判連事違牌。無意行公。此與無端違召有異。大政不遠。不可一任其虛縻。合有變通之道矣。上曰。更爲牌招後。當觀勢爲之矣。命書傳敎曰。特敎之下。又復違召。雖與全無所據有異。分義道理則可謂掃地。兵曹判書蔡濟恭從重推考。更卽牌招。尙喆曰。伏見減膳十日之敎。修省之德。實爲欽仰。而許久減膳。下情悶迫。上曰。災不虛生。寔由予過。十日減膳。猶不足以消災。憂悶不可言。尙喆曰。各司褒貶。來月初。次第當行。而旣有減膳之命。則不可循例擧行。何以爲之乎。上曰。依例擧行。可也。出擧條尙喆曰。備局副提調鄭民始差下之後今日賓對。不爲來參。事甚未安。推考警責。申飭行公。何如。上曰。依爲之。出擧條尙喆曰。各道鄕薦。幾盡入來。而向有特敎申飭。今番都政。取其名實最著者。當爲擧一聳百之政。而聞嶺南湖西。尙無剡擧之事云。此雖出於難愼之意。事體誠甚未安。兩道道臣從重推考。使之卽爲擧行。何如。上曰。依爲之。事極未安。另加嚴飭。趁今都目前。使之狀聞。可也。出擧條樂純曰。嶺南湖西。卽士之驥北也。薦引一節。各別申飭。以爲收用。似好矣。上曰。嶺伯事怪矣。關係甚重。而尙不究覈狀聞。且臺啓。旣以爲先重推爲言。則宜有自引之章。而尙無消息。未知何故而然也。存謙曰。似當詳査故。自然遲滯。而尙今遷就。事甚怪矣。上曰。騎馬一匹立之。宣傳官一員入侍。出榻敎宣傳官吳毅常進前。上謂毅常曰。爾往禁營習陣。所以日熱。如此軍兵。驅馳爲難。且湯劑進御之時將近。速爲入來事。傳于大將。可也。毅常承命先退。上曰。宣傳官南愼五誰也。存謙曰。南延年之孫也。尙喆曰。延年立慬。卓然矣。弘淳曰。其時立節中。洪霖以營禆。能奮身赴死。尤爲卓異也。上曰。難矣。上曰。劇暑習陣。爲軍兵可悶。而禁將則初除故。雖許閱武。此後則各軍門習陣。限生涼間。停止無妨矣。尙喆曰。聖敎甚好矣。尙喆曰。文臣登科十年人及年五十人。例爲筵稟陞六。分付銓曹。使之按例擧行。何如。上曰。依爲之。出擧條尙喆曰。褒忠奬節。人君之盛事。端廟朝死節六臣。先王朝。有贈職賜諡之擧。蓋所以扶世敎而樹風聲也。其後因相臣所奏。又有朴彭年旌閭之命。而今聞河緯地奉祀孫錄用之後。亦能成立門戶云。棹楔之典。不宜與彭年異同。分付本道亦使之擧行。何如。上曰。依爲之。出擧條尙喆曰。封山禁松。法意至嚴。而如湖西之安眠島。尤是緊要之地。頃見京畿道臣所報。京中牟利輩。貿來此島松近百株。作板於永宗鎭近處。而被捉於本鎭云。故聞甚驚駭。査問於該道水使處矣。卽見其査報。則以爲昨年前水使在任時。兵船改槊餘材木十五株。戰船改槊餘材木三十株。禆將趙廷采。與由吏姜俊得。居間發賣於京江居馬希大馬興石等處。洪州地土船材三十株。亦爲發賣於馬興石處云。事旣現發。不可不各別嚴處。當該水使拿問定罪。禆將趙廷彩。押送該營。使水使。大張軍威。與符同之由吏姜俊得。從重嚴棍後。竝令遠地定配。買來作板之京江兩漢。令秋曹嚴刑。考律嚴處之意。分付。何如。上曰。依爲之。左議政鄭存謙曰。其見捉木物。則屬公於戶曹。似宜矣。上曰。依爲之。尙喆曰。以此事觀之。安知諸道禁山。亦無此等之弊乎。以此擧條。一體嚴飭於諸道水使。俾知有國法。何如。上曰。所奏是矣。依爲之。來頭御史之行。亦當廉察其勤慢。自備局。亦以此意嚴飭。可也。出擧條尙喆曰。吏判商定庶類。節目以入矣。待右相出仕。共議稟定。似好矣。上曰。依爲之。尙喆曰。大臣之兼帶守禦使事。頃已仰達。而實多拘礙之事云矣。上曰。五營制出後。五軍門爲兵判節制。豈以大臣而受節制於兵判乎。不得不用近例爲之矣。尙喆曰。似然矣。上曰。各軍門及兵曹所儲錢穀虛實。不能詳知。從當遣御史。一番翻庫。豫令該營大將及兵判。知之好矣。尙喆曰。此亦可爲之事矣。上曰。吏判之爲守禦使幾次。弘淳對曰。二次爲之矣。上曰。南漢穀簿虛實。何如。弘淳對曰。虛實則不能詳知。而元數爲七萬餘石。石數則如數積置。多有不完石云矣。上曰。別營放料之斗斛。終無平均之道乎。尙喆曰。已成痼弊。未可猝然改易也。樂純曰。臣於向日。往見其放料。則斗斛比他最大。且斗量之時。必倍厚量給。已成謬例。今不可猝然釐革也。上曰。如此則同律度量衡之義安在。大抵自內所用衡子。亦有輕重不比之類。良可異也。存謙曰。量衡斗升之不均。無處不然。此亦大可悶然者矣。上曰。別營料米之斗量以給。自何時始乎。尙喆曰。戊申前。計石給之矣。戊申亂中。以斗量給故。是後便成規例。至今襲謬。不得變改矣。尙喆曰。保民司撤罷當否。待右相出仕。當爲稟處。而事甚難處矣。上曰。保民司存罷。予思之。而罷固難矣。當初創設。旣出於爲民之聖意。則到今何可罷之耶。予則以爲重難矣。尙喆曰。今日賓廳。吏判戶判皆曰當罷。而臣意則保民司設置後。勿論實效之必如何。此槪爲除弊。而今若復舊。有若使法司下屬。一任其侵漁小民者。終涉。如何。今此革罷重難之敎。臣實欽仰矣。以官帽復舊事。有此保民司當罷之論。臣等更加商確。保民司之仍置。燕行公費之變通。從當更爲筵稟。以俟處分矣。弘淳曰。向來以玉山大嬪房祭享所用生獐事陳稟。而有毓祥宮祭享所用考稟之命矣。毓祥宮祭享所用。本以生獐。而癸酉後。改以生猪磨鍊。四仲朔祭享。各用一口。四名日則無磨鍊之事矣。獐猪變通。似有意義。祭物酌定。事體亦重。令禮曹稟處。何如。上曰。依爲之。出擧條上曰。近來經用之每患不足。良可怪也。適見列朝一年所入米數。則孝廟朝九萬石。顯廟朝十萬石。肅廟朝十二萬石。而財用有餘矣。先王朝以後。所入過於此數。然尙患不足。此有司不職之故歟。貢物繁多之致歟。樂純曰。凡係貢物中。多有不緊者故。糜費亦不少矣。上曰。加出貢物中。擇其最不緊者罷之無妨矣。樂純曰。貢物爲今大弊。其中多有可減者矣。弘淳曰。此不可猝然減省也。樂純曰。臣待罪度支。纔四五朔矣。其間略見曹事。則凡諸零零瑣瑣等事。百弊俱生。實難矯救之道矣。上曰。近來內入白綿紙。不成貌樣。何故也。樂純曰。紙地事。可謂末如之何矣。上曰。旣曰白綿紙。而無異於行用壯紙。良可寒心。樂純曰。紙品之不好。雖本自如是。臣不善檢飭。莫重內用之物。如是薄劣。臣誠惶恐矣。尙喆曰。均役後。僧徒漸少。浮出不多故。紙地極貴。品且不好云矣。樂純曰。此非僧小而然也。近來紙産邑宰。浮出絶品之紙。以爲饋遺之資故。以此之故。不能專意於公用紙地矣。朝家若使兩南。別設紙所。隨用上納。則亦一矯弊之道也。上曰。如此則紙契貢人。豈不稱冤乎。樂純曰。紙契貢人。今方倒懸故。渠輩必不怨矣。弘淳曰。年前內氷庫藏氷減數之後。頒氷處所。未曾有減。而負氷軍則減其半。人少役多。每有生事之患。不可無變通之道。依前以十名定數。則可以無弊擧行。而此如不得。則依節目。闕內進排外。各宮以下所頒。使各其處受去。亦未不可故。敢此仰達矣。上曰。旣不減頒氷之處。則不可以張數之減削。又減軍士。此則依前雇立。可也。出擧條上曰。闕內氷丁。間多偸賣之弊。外庫則必無足可言。當初張數之減。爲其省弊。而闕中所用。每每不足。至爲別判付加入。此無他。紀綱所致也。弘淳曰。外庫所儲。每患不足。至於貿用之境矣。尙喆曰。此等事。雖下吏輩作俑。爲其官員者。全不檢飭之致也。上曰。然矣。存謙曰。永眞丹。時或進御乎。上曰。時時調服矣。存謙曰。夏節生冷之爲害不少。雖於煩渴之時。勿爲過進伏望。上曰。非不知生冷之爲害。而每當極暑煩渴之時。不覺過量。良可悶也。弘淳曰。春間。大臣以備局所管軍作米等穀物。從當摘奸。而預爲申飭事。筵稟行會矣。常賑穀。均廳軍作米。當一體摘奸之意。竝爲申飭各道。何如。上曰。依爲之。弘淳曰。數年前。以各邑畢還分後。一從留庫實數啓聞。而各邑之某倉某庫所在穀物。隨其名色石數。區別懸錄。以防摘奸時。指東指西。莫可模捉之弊事。行會各道。而數年之間。未有一番摘奸之事。各邑擧行。似不無視作文具之慮。道臣照檢。亦未必如初頭動念。另加申飭。俾無疎虞之患。何如。上曰。依爲之。出擧條命退去。諸臣以次出。